《喜到竹斋书事呈无位居士》
宋代·林敏修

岭上小梅初破萼，同云作寒雪花落。千里南还喜见君，一杯相属宁辞数。

楚狂小子笑孔丘，杖屦谩学名山游。二年胜景览欲尽，赢得颜发先惊秋。

却归竹下寻诗句，追讲前欢秃千兔。竹间已有嗣宗狂，吟醉何妨陪杖屦。

作者简介：林敏修，字子来，号漫郎，蕲春（今属湖北）人。敏功弟。有《无思集》四卷（《直斋书录解题》卷二○），已佚。事见《尚友录》卷一三、《江西诗社宗派图录》。今录诗九首。